钦定古今图书集成/明伦汇编/闺媛典/第111卷 > 皇清十七 > 黄立功妻李氏〈粉姐附〉
## 钦定古今图书集成/明伦汇编/闺媛典/第111卷 > 皇清十七 > 黄立功妻李氏〈粉姐附〉

按《高邮州志》：“李氏，赵氏仆黄立功妻。功主死，负某金，某索金，居其家。数日，某奴庞慧元者，窥氏美，乘其夫他出，夜逾墙破户入。氏惊起大骂，奴直前扼其吭，声不得出，而手力握其裈不释。奴愤不得逞，扼愈力，良久氏死，奴逃去。知州事某者欲为解，乃曰：‘宁有是乎’？及验尸，内衣由坚结左手中指擘之不得解，乃捕奴” 庭鞫曰：“妇纵死强暴，乌知其必若人？” 乃逮氏弟五岁儿在氏室者，杂众奴隶中，令识之。儿指奴曰：“杀吾姊者此是。” 众大惊称异，于是不得已，刑讯之案吏方录谳词，一燕飞集其首，挥之复集，录毕始去。后淮扬道佥事佟康年论奴如法，闻于朝，建坊旌表。又粉姐迮氏，苍头女也，许字某，年饥，某流转四方，十馀年不归。一日，女父遇之江都市上，行乞，持之哭，数之曰：“尔若此，如吾女何？” 某曰：“吾终不得娶，纵娶，亦必同饿死。翁与我原聘金，听改字耳。” 女父大喜，立招所亲二人，挟某至酒肆饮之。酒出，金予之，某欣然立券。及归，白其主，女闻，默然背人呜咽久之，至夜自缢。